SK Úradný vestník Európskej únie C 238/9

Záverečná správa úradníka pre vypočutie (1)

AT.39922 – Ložiská

2014/C 238/08

Európska komisia (ďalej len „Komisia“) začala dňa 22. januára 2013 konanie v zmysle článku 11 ods. 6 nariadenia (ES) č. 1/2003 (2) proti spoločnostiam JTEKT Corporation, JTEKT Europe Bearings B.V., Koyo France SA a Koyo Deutschland GmbH (ďalej len „JTEKT“); NSK Ltd., NSK Europe Ltd. a NSK Deutschland GmbH (ďalej len „NSK“); Nachi-Fujikoshi Corporation a Nachi Europe GmbH (ďalej len „NFC“); AB SKF a SKF GmbH (ďalej len „SKF“); INA-Holding Schaeffler GmbH & Co. KG, Schaeffler Holding GmbH & Co. KG, Schaeffler AG, Schaeffler Technologies AG & Co. KG (3) a FAG Kugelfischer GmbH (ďalej len „Schaeffler“); NTN Corporation, NTN Wälzlager (Europa) GmbH a NTN-SNR Roulements SA (ďalej len „NTN“), ďalej spolu len „dotknuté strany“.

V nadväznosti na rokovania o urovnaní a predloženie návrhov na urovnanie v súlade s článkom 10a ods. 2 nariadenia (ES) č. 773/2004 (4) Komisia prijala 21. januára 2014 oznámenie námietok (ďalej len „ON“) adresované dotknutým stranám (5), v ktorom sa uvádza, že tieto dotknuté strany sa zúčastnili na jedinom a trvajúcom porušení článku 101 Zmluvy o fungovaní Európskej únie a článku 53 Dohody o EHP. V ON sa uvádza, že porušenie spočívalo v cenovej koordinácii medzi výrobcami ložísk, ktorú uplatňovali voči odberateľom z oblasti automobilového priemyslu, a vzťahovalo sa na celý Európsky hospodársky priestor (ďalej len „EHP“).

Jednotlivé dotknuté strany vo svojich odpovediach na ON potvrdili, že v ON, ktoré im bolo adresované, sa zohľadnil obsah ich návrhov na urovnanie.

V zmysle článku 16 rozhodnutia 2011/695/EÚ som preskúmal, či sa návrh rozhodnutia zaoberá iba námietkami, v súvislosti s ktorými dostali dotknuté strany príležitosť vyjadriť svoje názory, a dospel som k záveru, že áno.

Vzhľadom na uvedené skutočnosti, ako aj s prihliadnutím na to, že mi účastníci nepredložili žiadnu žiadosť ani sťažnosť (6), sa domnievam, že sa v tomto prípade zabezpečil účinný výkon procesných práv všetkých dotknutých strán.

V Bruseli 17. marca 2014 Wouter WILS

(1) Podľa článkov 16 a 17 rozhodnutia 2011/695/EÚ predsedu Európskej komisie z 13. októbra 2011 o funkcii a pôsobnosti vyšetrovateľa v niektorých konaniach vo veci hospodárskej súťaže (Ú. v. EÚ L 275, 20.10.2011, s. 29) („rozhodnutie 2011/695/EÚ“).

(2) Nariadenie Rady (ES) č. 1/2003 zo 16. decembra 2002 o vykonávaní pravidiel hospodárskej súťaže stanovených v článkoch 81 a 82 zmluvy (Ú. v. ES L 1, 4.1.2003, s. 1).

(3) Spoločnosť Schaeffler Technologies AG & Co. KG zanikla k 1. januáru 2014. Jeho právnym nástupcom je spoločnosť Schaeffler Technologies GmbH & Co. KG.

(4) Nariadenie Komisie (ES) č. 773/2004 zo 7. apríla 2004, ktoré sa týka vedenia konania Komisiou podľa článkov 81 a 82 Zmluvy o založení ES (Ú. v. EÚ L 123, 27.4.2004, s. 18).

(5) Komisia prijala 20. februára 2014 ON určené spoločnosti Schaeffler Technologies GmbH & Co. KG.

(6) Podľa článku 15 ods. 2 rozhodnutia 2011/695/EÚ sa účastníci konania v prípadoch kartelov, ktorí sa zapájajú do rozhovorov o urovnaní v zmysle článku 10a nariadenia (ES) č. 773/2004, môžu obrátiť na úradníka pre vypočutie kedykoľvek počas konania o urovnaní, aby zabezpečili účinný výkon svojich procesných práv. Pozri aj bod 18 oznámenia Komisie 2008/C 167/01 o vedení konania o urovnaní s cieľom prijať rozhodnutia podľa článku 7 a článku 23 nariadenia Rady (ES) č. 1/2003 v prípadoch kartelov(Ú. v. EÚ C 167, 2.7.2008, s. 1).